b"\n_START_ARTICLE_\nList\xc3\xa8ria monocit\xc3\xb2gena\n_START_SECTION_\nHist\xc3\xb2ria\n_START_PARAGRAPH_\nL. monocytogenes fou descoberta al 1924 per E.G.D. Murray a la Universitat de Cambridge, estudiant la mort sobtada de sis conills i cobais de laboratori que presentaven una important monocitosi (augment del nombre de mon\xc3\xb2cits). La seva descripci\xc3\xb3 del microbi no va ser publicada fins al 1926. Murray i colaboradors l'anomenaren de primera inst\xc3\xa0ncia Bacterium monocytogenes, per\xc3\xb2 al 1927 el metge d'origen escoc\xc3\xa8s Pirie (1878-1965) va canviar el nom a Listerella hepatolytica en honor a Joseph Lister. Hi va haver una gran confusi\xc3\xb3 sobre la nomenclatura del microorganisme fins al 1948 quan s'oficialitz\xc3\xa0 el nom actual a la 6a edici\xc3\xb3 del llibre de text Bergey's Manual of Determinative Bacteriology._NEWLINE_Tot i que les descripcions cl\xc3\xadniques de les infeccions provocades pel bacteri, tant en humans com en animals, es varen comen\xc3\xa7ar a fer durant els anys 20, no va ser reconegut com a l'agent causal de meningitis, s\xc3\xa8psia i infeccions neonatals fins al 1952 a Alemanya. Al 1966 Gray i Killinger van fer la primera publicaci\xc3\xb3 oficial sobre L. monocytogenes i les seves diferents infeccions en humans o animals._NEWLINE_A comen\xc3\xa7aments del 1980 es reconeix, finalment, la transmissi\xc3\xb3 a trav\xc3\xa9s dels aliments de L. monocytogenes, a m\xc3\xa9s a m\xc3\xa9s durant tota la d\xc3\xa8cada s'observa un augment de casos reportats de listeriosis. Com els brots epid\xc3\xa8mics de 1983 i 1985 a Canad\xc3\xa0 i California respectivament, que varen acabar de confirmar el paper dels aliments en la disseminaci\xc3\xb3 del patogen. Des de llavors el bacteri s'ha vist com l'agent causant de diferents brots alimentaris arreu d'Am\xc3\xa8rica del Nord i Europa. _NEWLINE_Al 2001 es cre\xc3\xa0 The Canadian Listeriosis Reference Service amb l'objectiu d'investigar els brots de listeriosi canadencs i desenvolupar una base de dades molecular d'a\xc3\xafllats de L. monocytogenes.\n_START_SECTION_\nBiologia i ecologia\n_START_PARAGRAPH_\nL. monocytogenes \xc3\xa9s un bacteri present en tota mena d'ambients; des del tracte intestinal d'una gran varietat de mam\xc3\xadfers (inclosos els humans), superf\xc3\xadcies de vegetals, una gran varietat de s\xc3\xb2ls, aig\xc3\xbces, aliments, ind\xc3\xbastries, entre d'altres. Els indicis ecol\xc3\xb2gics apunten a que es tractaria d'un bacteri sapr\xc3\xb2fit amb la capacitat de sobreviure i replicar-se en protozous que la depreden, una estrat\xc3\xa8gia que segueixen altres tipus de microorganismes._NEWLINE_No obstant, el seu paper en la majoria d'aquests ambients no est\xc3\xa0 ben caracteritzat i en molts casos se'n troben solament formes vegetatives a l'espera de que les condicions siguin \xc3\xb2ptimes pel seu creixement._NEWLINE_La seva gran diversitat de soques dificulta molt la tasca d'estudiar la seva biologia i ecologia, doncs les condicions de creixement, ambients en els que persisteix, capacitat de formar biofilms, entre d'altres; varien molt en funci\xc3\xb3 de la soca.\n_START_SECTION_\nListeriosi\n_START_PARAGRAPH_\nLa listeriosi humana \xc3\xa9s una infecci\xc3\xb3 causada per L. monocytogenes que es transmet principalment a trav\xc3\xa9s del consum d'aliments contaminats per aquest bacteri. Els primers casos de listeriosi humana van ser descrits l'any 1929 per A. Nyfeldt a partir de pacients amb septic\xc3\xa8mia generalitzada.\n_START_SECTION_\nEpidemiologia i transmissi\xc3\xb3\n_START_PARAGRAPH_\nL. monocytogenes afecta amb m\xc3\xa9s freq\xc3\xbc\xc3\xa8ncia a determinats grups de persones: ancians, individus immunocompromesos i embarassades. Tot i aix\xc3\xb2, tamb\xc3\xa9 pot afectar persones sense aquests factors de risc. Pot donar-se de forma espor\xc3\xa0dica o en forma de brots.\n_START_SECTION_\nTransmissi\xc3\xb3\n_START_PARAGRAPH_\nLa principal via de transmissi\xc3\xb3 \xc3\xa9s a partir del consum d'aliments contaminats, com; carns (salsitxes, pat\xc3\xa9, pernil i pollastre), verdures, menjar precuinat amb peix o mol\xc2\xb7luscs, llet no pasteuritzada, gelats i formatges. Tamb\xc3\xa9 existeixen altres formes de transmissi\xc3\xb3 rarament vistes, com ara directament d'animals a humans, aix\xc3\xad com entre persones. En embarassades, la infecci\xc3\xb3 es pot transmetre al fill a trav\xc3\xa9s de la placenta o b\xc3\xa9 durant el part si la vagina presenta el microorganisme.  _NEWLINE_A partir de l'an\xc3\xa0lisi de mostres fecals s'ha pogut establir que entre el 5% i el 10% de la poblaci\xc3\xb3 \xc3\xa9s portadora d'aquest bacteri (amb un augment considerable al personal de laboratori) i, en menor mesura, tamb\xc3\xa9 n'hi ha que s\xc3\xb3n portadors a la vagina.\n_START_SECTION_\nIncid\xc3\xa8ncia i letalitat\n_START_PARAGRAPH_\nLa incid\xc3\xa8ncia de la infecci\xc3\xb3 per L. monocytogenes oscil\xc2\xb7la entre 0,1 i 1 cas per cada 100.000 habitants/any. Es tracta d'una incid\xc3\xa8ncia baixa, tot i que recentment s'ha detectat un augment global del nombre de casos. Aquest increment es creu que no estaria relacionat amb factors geogr\xc3\xa0fics ni socioecon\xc3\xb2mics, aix\xc3\xad com tampoc amb el g\xc3\xa8nere, l'\xc3\xa8tnia o els serotips infecciosos; sin\xc3\xb3 amb una poblaci\xc3\xb3 m\xc3\xa9s vella que presenta alguna condici\xc3\xb3 que la predisposa i amb una major superviv\xc3\xa8ncia de la poblaci\xc3\xb3 malalta. S\xe2\x80\x99ha hipotetitzat que la reducci\xc3\xb3 de la concentraci\xc3\xb3 de sal fins a un 20% en productes llestos pel consum seguint les recomanacions de les ag\xc3\xa8ncies de seguretat aliment\xc3\xa0ria l'any 2002 podria contribuir al creixement del microorganisme, si \xc3\xa9s que est\xc3\xa0 present. Aquesta pol\xc3\xadtica s\xe2\x80\x99hauria aplicat amb l\xe2\x80\x99objectiu de prevenir malalties relacionades amb la hipertensi\xc3\xb3._NEWLINE_Tanmateix, malgrat la baixa incid\xc3\xa8ncia, t\xc3\xa9 una elevada letalitat (entre un 20 i un 30% de tots els casos) tot i l'administraci\xc3\xb3 d'un tractament adequat i a temps. Donada la seva taxa de letalitat, la listeriosi \xc3\xa9s, despr\xc3\xa9s de la salmonel\xc2\xb7losi, la segona causa de mort relacionada amb una infecci\xc3\xb3 que es transmet a trav\xc3\xa9s dels aliments m\xc3\xa9s freq\xc3\xbcent a Europa i als EUA.\n_START_SECTION_\nDiagn\xc3\xb2stic\n_START_PARAGRAPH_\nEl diagn\xc3\xb2stic de la listeriosi \xc3\xa9s complicat degut al per\xc3\xadode d'incubaci\xc3\xb3 i a les m\xc3\xbaltiples manifestacions cl\xc3\xadniques. A m\xc3\xa9s, com que sovint els s\xc3\xadmptomes s\xc3\xb3n compatibles amb els causats per altres malalties no se sospita aquesta possibilitat i, conseq\xc3\xbcentment, hi ha un endarreriment en el seu diagn\xc3\xb2stic que contribueix a la seva mortalitat._NEWLINE_La seva identificaci\xc3\xb3 \xc3\xa9s duta a terme a trav\xc3\xa9s de t\xc3\xa8cniques microbiol\xc3\xb2giques est\xc3\xa0ndards. Es diagnostica a partir d'un cultiu positiu. \xc3\x89s f\xc3\xa0cilment cultivable a partir de mostres cl\xc3\xadniques com s\xc3\xb3n la sang (hemocultiu), el l\xc3\xadquid cefalorraquidi, el meconi, el material obtingut de rentats g\xc3\xa0strics, el l\xc3\xadquid amni\xc3\xb2tic, els loquis o frotis de l'o\xc3\xafda de nadons. El cultiu de frotis vaginal o excrements (coprocultiu) no \xc3\xa9s d'utilitat degut a la figura del portador. Les mostres es cultiven en plaques d'agar sang i s'incuben durant 24-48 hores a 35\xc2\xbaC i una atmosfera ambiental. Si el bacteri hi \xc3\xa9s, creix formant col\xc3\xb2nies petites i rodones, beta hemol\xc3\xadtiques. Cal establir un diagn\xc3\xb2stic diferencial amb altres grampositius, com ara Streptococcus. Patir listeriosi durant l'embar\xc3\xa0s t\xc3\xa9 conseq\xc3\xbc\xc3\xa8ncies greus i \xc3\xa9s dif\xc3\xadcil de diagnosticar, de manera que caldria fer cultius de qualsevol embarassada amb febre i s\xc3\xadmptomes gastrointestinals._NEWLINE_La PCR \xc3\xa9s l'\xc3\xbanica t\xc3\xa8cnica de detecci\xc3\xb3 r\xc3\xa0pida utilitzada en mostres cl\xc3\xadniques. \xc3\x89s particularment \xc3\xbatil quan \xc3\xa9s probable que l'administraci\xc3\xb3 antibi\xc3\xb2tica pr\xc3\xa8via hagi comprom\xc3\xa8s el cultiu. Les proves serol\xc3\xb2giques no s\xc3\xb3n de car\xc3\xa0cter diagn\xc3\xb2stic donada la reactivitat antig\xc3\xa8nica creuada entre L. monocytogenes i altres bacteris grampositius com Staphylococcus, Enterococcus i esp\xc3\xa8cies de Bacillus.\n_START_SECTION_\nTractament\n_START_PARAGRAPH_\n\xc3\x89s molt important iniciar el tractament tan aviat com es detecti la infecci\xc3\xb3, especialment en els casos de bacteri\xc3\xa8mia. El tractament antibi\xc3\xb2tic consisteix en un beta-lact\xc3\xa0mic, normalment penicil\xc2\xb7lina o ampicil\xc2\xb7lina, sol o en combinaci\xc3\xb3 amb gentamicina (un aminoglic\xc3\xb2sid). No s\xe2\x80\x99ha demostrat que l\xe2\x80\x99addici\xc3\xb3 de gentamicina suposi un avantatge, ja que l'efecte sin\xc3\xa8rgic nom\xc3\xa9s s\xe2\x80\x99ha observat in vitro. En el cas que s\xe2\x80\x99estigui tractant una embarassada, no \xc3\xa9s recomanable l\xe2\x80\x99\xc3\xbas de gentamicina pels possibles efectes teratog\xc3\xa8nics._NEWLINE_En el cas que el pacient fos al\xc2\xb7l\xc3\xa8rgic als antibi\xc3\xb2tics beta-lact\xc3\xa0mics, es recomana l\xe2\x80\x99\xc3\xbas de trimetoprim/sulfametoxazole o eritromicina. Aquest \xc3\xbaltim compost pot travessar la placenta i passar al l\xc3\xadquid amni\xc3\xb2tic, tot i que en dosis subterap\xc3\xa8utiques. Els experts recomanen fer servir una alternativa diferent en aquests casos. Tamb\xc3\xa9 s\xe2\x80\x99ha emprat vancomicina, linezolid, meropenem i rifampicina. Es coneixen pocs a\xc3\xafllats resistents a aquests antibi\xc3\xb2tics._NEWLINE_L. monocytogenes \xc3\xa9s resistent de forma intr\xc3\xadnseca a l\xe2\x80\x99\xc3\xa0cid nalid\xc3\xadxic (CMI >128 mg/l) i mostra una susceptibilitat redu\xc3\xafda davant algunes fluoroquinolones importants, com ara ciprofloxacin. Les susceptibilitats del bacteri no han patit canvis considerables que s\xe2\x80\x99hagin pogut demostrar in vitro en els \xc3\xbaltims 35 anys._NEWLINE_En general, es recomana que la duraci\xc3\xb3 del tractament sigui almenys de 14 dies, tot i que passat aquest temps s\xe2\x80\x99han descrit recaigudes en pacients immunodeprimits tractats amb penicil\xc2\xb7lina, de manera que caldria allargar-lo en aquests casos.\n_START_SECTION_\nPrevenci\xc3\xb3\n_START_PARAGRAPH_\nNo hi ha disponible una vacuna per la immunitzaci\xc3\xb3 contra la listeriosi. No obstant aix\xc3\xb2, als individus asimptom\xc3\xa0tics amb un risc elevat de patir la infecci\xc3\xb3 degut a la ingesta d'un aliment implicat en un brot, se'ls pot administrar ampicil\xc2\xb7lina o trimetoprim/sulfametoxazole durant 7 dies com a prevenci\xc3\xb3. En termes generals, caldria evitar el consum de carn i peix crus o poc cuinats, especialment en el cas d'embarassades. _NEWLINE_El diagn\xc3\xb2stic r\xc3\xa0pid i el tractament antibi\xc3\xb2tic augmenten la probabilitat d'una evoluci\xc3\xb3 favorable. \xc3\x89s imprescindible la identificaci\xc3\xb3 de les estrat\xc3\xa8gies m\xc3\xa9s eficients per l'avaluaci\xc3\xb3 de riscos des de la producci\xc3\xb3 dels aliments fins al moment del seu consum. En molts pa\xc3\xafsos no \xc3\xa9s una infecci\xc3\xb3 de declaraci\xc3\xb3 obligat\xc3\xb2ria, fet que podria esbiaixar els resultats relatius a la seva incid\xc3\xa8ncia, que podria ser major del que es coneix.\n_START_SECTION_\nUNE-EN ISO 11290:2004\n_START_PARAGRAPH_\nEl m\xc3\xa8tode de refer\xc3\xa8ncia per a Listeria monocytogenes es troba explicat en la ISO 11290 on trobem m\xc3\xa8todes de pres\xc3\xa8ncia/abs\xc3\xa8ncia i m\xc3\xa8todes de recompte. Es portaran a terme m\xc3\xa8todes de recompte o de pres\xc3\xa8ncia/abs\xc3\xa8ncia en funci\xc3\xb3 del criteri que s'apliqui. \xc3\x89s a dir, per exemple, en el cas de productes destinats a usos m\xc3\xa8dics o lactants, el criteri ens indica que el l\xc3\xadmit \xc3\xa9s abs\xc3\xa8ncia en 25 grams, i per tant, s'aplicaran m\xc3\xa8todes de pres\xc3\xa8ncia/abs\xc3\xa8ncia. Mentre que en el cas de RTE que no afavoreixen el creixement del microorganisme, el l\xc3\xadmit microbiol\xc3\xb2gic \xc3\xa9s de 100 ufc/gram s'aplicaran m\xc3\xa8todes de recompte. Aquesta normativa fou revisada l'any 2017.\n_START_SECTION_\nDetecci\xc3\xb3 de Listeria monocytogenes (UNE-EN ISO 11290-1:2004)\n_START_PARAGRAPH_\nS'agafen 25 grams de mostra i s'afegeixen a una bossa que cont\xc3\xa9 una quantitat de brou de cultiu Half Fraser 9 vegades superior al volum o pes de la mostra. Tot el contingut s'homogene\xc3\xaftza de 3 segons a 3 minuts en una m\xc3\xa0quina Stomacher i es deixa incubant a 301\xc2\xbaC durant 243h. D'aquest enriquiment primari s'agafen 0'1 ml i s'afegeixen a 10 ml de brou Fraser i s'incuba durant 371\xc2\xbaC durant 483h. D'aquest dos enriquiments es sembren en dos medis: agar cromog\xc3\xa8nic Listeria (ALOA) i agar Oxford per tenir col\xc3\xb2nies a\xc3\xafllades i es deixen en l'estufa a 371\xc2\xbaC durant 243h i despr\xc3\xa9s altres 243h._NEWLINE_En les plaques d'agar ALOA, Listeria monocytogenes forma col\xc3\xb2nies blaves-verdoses amb un halo opac a les 24 hores, en contraposici\xc3\xb3 amb una altra esp\xc3\xa8cie de Listeria molt semblant que \xc3\xa9s Listeria ivanovii que presenta l'halo a les 48 hores. En el cas de les plaques d'agar Oxford les col\xc3\xb2nies s\xc3\xb3n de color gris envoltades per un halo negre a les 24 hores i a les 48 hores es tornen negres, a vegades amb un color verd brillant, s\xc3\xb3n m\xc3\xa9s grans i tenen un halo negre amb el centre de la col\xc3\xb2nia enfonsat. El primer medi cont\xc3\xa9, entre altres, un compost cromog\xc3\xa8nic que es degradat per la beta-glucosidasa (present en Listeria monocytogenes) i fosfatidilinositol degradat per la fosfolipasa C (tamb\xc3\xa9 present en el microorganisme). El segon medi cont\xc3\xa9 esculina que en pres\xc3\xa8ncia d\xe2\x80\x99ions Fe\xc2\xb3\xe2\x81\xba forma un compost fen\xc3\xb2lic de color negre. _NEWLINE_Per confirmar que aquestes col\xc3\xb2nies s\xc3\xb3n realment Listeria monocytogenes es ressembren 5 col\xc3\xb2nies en agar de sang de cavall (horse blood agar). Altres m\xc3\xa8todes de confirmaci\xc3\xb3 opcionals s\xc3\xb3n: API Listeria, PCR i altres procediments biomoleculars, prova CAMP (Christie\xe2\x80\x93Atkins\xe2\x80\x93Munch-Petersen), test d'Anton en animals, etc. Com que Listeria monocytogenes \xc3\xa9s molt semblant a Listeria ivanovii es poden fer ressembres comparatives en medi ALOA per tal d'apreciar caracter\xc3\xadstiques diferencials.\n_START_SECTION_\nRecompte de Listeria monocytogenes (UNE-EN ISO 11290-2:2004)\n_START_PARAGRAPH_\nEs prepara un homogene\xc3\xaftzat com en el cas anterior per\xc3\xb2 en aigua de peptona tamponada (Buffered Peptone Water o BPW) o diluent sal\xc3\xad de peptona (Peptone Saline Diluent o PSD) i s'homogene\xc3\xaftza emprant un dispositiu Stomacher entre 30 segons i 3 minuts. Es prepara la diluci\xc3\xb3 10\xe2\x81\xbb\xc2\xb9 i altres dilucions, si es necessari, en PSD i es sembren en superf\xc3\xadcie una o dues plaques de medi ALOA. Si es preveu el creixement d'un nombre elevat de bacteris \xc3\xa9s preferible utilitzar un sembrador de plaques en espiral. Les plaques s\xe2\x80\x99incuben a 37\xc2\xbaC durant 48 hores, tot i que s\xe2\x80\x99examinen a les 24 hores i despr\xc3\xa9s a les 24 hores seg\xc3\xbcents._NEWLINE_Es subcultiven 5 col\xc3\xb2nies presumptives en agar de sang de cavall i tamb\xc3\xa9, com a confirmaci\xc3\xb3 opcional, es poden usar galeries API o PCR._NEWLINE_Finalment es calculen les ufc/g o ml que tenim. Es important remarcar que el nombre m\xc3\xa0xim de col\xc3\xb2nies per placa no ha de ser major a 150 (en el cas de la sembra en superf\xc3\xadcie), mentre que en el cas de sembra en espiral un m\xc3\xadnim de 20 col\xc3\xb2nies per cada segment."